Autobunn A1 (Lëtzebuerg)
D'Autobunn A1, och Tréierer Autobunn genannt, ass eng lëtzebuergesch Autobunn am Kanton Lëtzebuerg an am Kanton Gréiwemaacher. Se fänkt um Gaasperecher Kräiz un a mécht d'Verbindung mat Däitschland op der Héicht vu Waasserbëlleg wou se op der Grenz iwwer d'Sauer geet. Vun do un iwwerhëlt déi däitsch A64 de Verkéier.

D'A1 huet eng Längt vu 36,7 km a se leeft méi oder manner parallel zu der N1. Se ass Deel vun der Europastrooss E44.

D'A1 gouf an e puer Phase fir de Verkéier opgemaach:
 6. September 1988: Waasserbëlleg - Potaschbierg
 11. Juni 1990: Mënsbech - Sennengerbierg
 26. Juni 1992: Potaschbierg - Mënsbech (d'Mëttelstéck huet méi laang gedauert, well et déi néideg Geneemegunge gebraucht huet, fir duerch en Naturschutzgebitt ze fueren. An der Tëschenzäit ass de Verkéier weider iwwer d'N1 geleet ginn, mat enger Zuchbarrière an der Mëtt.)
 20. Mee 1994: Gaasperecher Kräiz - Sortie "Iergaart"
Dobäi koumen 1996 an 2002 Aarbechten um Stéck tëscht dem Iergaart an dem Sennengerbierg, ë. a. fir den Uschloss un d'A7 ze preparéieren. An där Zäit goufen d'Raschtplazen, respektiv hiren Accès, a béide Richtungen tëscht dem Sennengerbierg an der Jonctioun Gréngewald ofgerappt. Gläichzäiteg mam Fäerdegstelle vum Süd-Ost-Contournement vun der Stad gouf ugefaangen, déi haiteg Avenue John-F.-Kennedy um Kierchbierg, déi ufanks als Autobunn konzipéiert war (an och "A1" genannt gouf) zu engem Boulevard zeréckzebauen.

Op der Streck vu Gaasperech bis op Waasserbëlleg goufen e puer grouss Brécken an Tunnelle gebaut:

 de Viaduc Drousbaach
 den Tunnel um Houwald bei Hesper
 d'Victor-Bodson-Bréck, eng Schréiseelbréck iwwer den Uelzechtdall.
 den Tunnel um Zens
 d'Neiduerfer Autobunnsbrécken OA 1177 an OA 1176
 den Uewersir-Viaduc bei Nidderaanwen
 de Sir-Viaduc bei Mäertert
 de Viaduc iwwer d'Sernigerbaach op der Wollefsmillen bei Waasserbëlleg
 d'Sauerdallbréck iwwer d'Sauer op der Grenz mat Däitschland

Biller

Um Spaweck 

 D'A1 op der Websäit vu Ponts & Chaussées

Autobunnen zu Lëtzebuerg
Kanton Lëtzebuerg
Kanton Gréiwemaacher